钦定古今图书集成/明伦汇编/氏族典/第028卷 > 《廖用贤尚友录》 > 种谊
## 钦定古今图书集成/明伦汇编/氏族典/第028卷 > 《廖用贤尚友录》 > 种谊

按《宋史种世衡传》：“世衡子谊，字寿翁。熙宁中，古入对，
神宗问其家世，命谊以官从高遵裕复洮岷，又平山
后羌，至熙河，副将使青唐，董毡遣鬼章迎候境上，取
道故为回枉，以夸险远。谊固习其地理，诮之曰：‘尔跳
梁坎井间，谓我不知远近邪’？命趋便道。鬼章怒，胁以
兵，谊声气不动，卒改涂。还为路都监，自兰州渡河讨”
贼，斩首六百。累转西京使。元祐初，知岷州。鬼章诱杀
景思立，后益自矜，大有窥故土之心。谊刺得其情，上
疏请除之。诏遣游师雄就商利害，遂与姚兕合兵出
讨。至洮州，晨雾蔽野，谊曰：“吾军远来，彼固不知厚薄，
乘此可一鼓而下也。”遂亲鼓之。有顷雾霁，先登者已
得城。鬼章就执，谊戏问之曰：“别后安否？”不能对，徐谓
人曰：“我生恶种，使今日果为所擒，天不使我复有故
土，命也。”遂俘以归。拜西上阁门使、康州刺史，徙知鄜
州。夏人犯延安，赵卨使谊统诸将，敌闻谊至，皆溃去。
延人谓：“得谊，胜精兵二十万。”进熙河钤辖、知兰州。兰
与通远皆绝塞，中间保障不相接，腴田多弃不耕，谊
请城李诺平以扼冲要，会迁东上阁门使、保州团练
使。卒，年五十五。